**Lukácsháza község Polgármestere**

**HIRDETMÉNY**

Lukácsháza község Önkormányzatának Képviselő-testülete 2019. szeptember 18. napján elfogadta a **szociális tűzifa támogatásról** **szóló önkormányzati rendeletét.**

A rendelet értelmében **a szociálisan rászorulók részére** a téli kiegészítő fűtéshez szükséges tűzifa biztosításához, természetbeni ellátás formájában, támogatás nyújtható a Lukácsháza községben bejelentett lakóhellyel rendelkező és életvitelszerűen lakó személyeknek az önkormányzat által vásárolt fakészletből.

Térítésmentes tűzifajuttatásként háztartásonként maximum 5 erdei m3 tűzifa adható, 26erdei m3 önkormányzat által pályázaton elnyert, önrésszel kiegészített összjuttatás mértékéig.

**Az a személy részesíthető szociális célú tűzifa támogatásban, akinek**

* a háztartásában az egy főre jutó havi nettó jövedelem nem haladja meg az öregségi nyugdíjminimum **260 %-át, *(74.100,- Ft)*** egyedül élők esetében az öregségi nyugdíjminimum **400%-át *(114.000,- Ft)*** és
* lakásában biztosított a fával fűthető tüzelőberendezés

**A támogatás elbírálásnál előnyt élveznek az:**

* aktív korúak ellátására
* időskorúak járadékára
* lakhatási települési támogatásra jogosultak, valamint a
* halmozottan hátrányos helyzetű gyermeket nevelő családok
* ahol a háztartásban kizárólag öregségi nyugdíjkorhatárt betöltött személyek élnek,
* ahol a háztartásban kiskorú gyermekek eltartásáról gondoskodnak,
* amely családban az 1 főre jutó nettó jövedelem nem haladja meg az öregségi nyugdíjminimum 150 %-át (42.750,- Ft)

**A támogatás iránti kérelmet a Lukácsházi Közös Önkormányzati Hivatalnál lehet benyújtani 2019. november 30. napjáig a közös önkormányzati hivatalban elérhető igénylőlapon, melyhez az alábbi rászorultságot megalapozó mellékleteket csatolni szükséges:**

* nyilatkozat a közös háztartásban élő közeli hozzátartozók személyéről és jövedelméről,
* a jövedelem típusának megfelelő igazolás
* a közös háztartásban élő gyermekekre vonatkozóan a tanulói / hallgatói jogviszony fennállásáról szóló igazolás
* a tartósan beteg, autista, illetve testi, érzékszervi, értelmi vagy beszédfogyatékos állapotról szóló igazolás.

Lukácsháza, 2019. szeptember 25.

 Virág János sk.

 polgármester